FI
C 184/74
Euroopan unionin virallinen lehti
25.5.2023
3.5 ETSK on komission kanssa samaa mieltä siitä, että jotta kaikille voidaan luoda edellytykset elää, menestyä ja toimia johtoasemassa eroista riippumatta, olemassa olevien tasa-arvoelinten vaikutusmahdollisuuksia on lisättävä, jotta ne voivat saavuttaa täyden potentiaalinsa ja niillä on paremmat valmiudet syrjinnän ehkäisemiseen ja syrjinnän uhrien auttamiseen.
3.6 ETSK:n mielestä tasa-arvoelinten edistäminen on keskeisen tärkeää, jotta voidaan taata kaikkien EU:n kansalaisten perusoikeudet.
Edistämällä aktiivisesti tasa-arvoelimiä EU varmistaa tuen kaikille syrjinnän kohteeksi joutuneille EU:n kansalaisille sekä heidän oikeutensa apuun ja edustukseen.
3.7 ETSK viittaa lausuntonsa ”Yhdenvertaisuuden parantaminen EU:ssa” (12) kohtaan 2.10: ”ETSK katsoo, että tasa-arvon edistäminen ja perusoikeuksien suojelu on sisällytettävä laajempaan yhteiskunnalliseen visioon, jossa jäsenvaltiot ja EU:n toimielimet tukevat yksityishenkilöitä ja julkisia ja yksityisiä toimijoita nykyistä monipuolisempien ja tehokkaampien välineiden avulla.”
3.8 Tällä alalla tarvitaan EU:n tason toimia, jotka ovat linjassa toissijaisuus- ja suhteellisuusperiaatteiden sekä unionin muiden toimintapolitiikkojen kanssa.
Euroopan komissio on todennut, että tällä aloitteella tarkistetaan jo olemassa olevaa lainsäädäntöä sen vaikuttavuuden parantamiseksi, vähimmäisvaatimusten vahvistamiseksi ja työmarkkinaosapuolten ja kansalaisyhteiskunnan osallistamiseksi.
4.
Erityistä 4.1 Tasa-arvoelinten toimivallan vahvistaminen 4.1.1 Kun otetaan huomioon niin kutsutun laaja-alaisen direktiivin hyväksymisen pitkittynyt umpikuja sekä uhrikeskeinen lähestymistapa, jossa oikeuden viivästyminen tarkoittaa, että oikeus ei toteudu, ETSK katsoo, ettei pidä jättää käyttämättä mahdollisuutta ottaa asianmukaisesti huomioon syrjinnän intersektionaalisia ja moninkertaisia muotoja.
Tiettyihin syrjinnän muotoihin ei voida puuttua tarkastelemalla syrjinnän syitä yksitellen, vaan ne edellyttävät intersektionaalista lähestymistapaa.
4.1.2 Jäsenvaltiot ovat direktiivien nojalla velvoitettuja perustamaan kansallisia tasa-arvoelimiä, mutta EU:n nykyiset säännöt antavat laajan harkintavallan perustamisen ja toiminnan suhteen.
Tasa-arvoelinten välillä onkin merkittäviä eroja toimivallan, riippumattomuuden, resurssien, saavutettavuuden ja vaikuttavuuden osalta.
Uudella aloitteella, jolla otetaan käyttöön tasa-arvoelimiä koskevat vähimmäisvaatimukset, on tarkoitus edistää Euroopan komission pyrkimyksiä edetä kohti tasa-arvon unionia ja tehostaa EU:n syrjimättömyyslainsäädäntöä.
4.1.3 Euroopan komission ehdotus laajentaa tasa-arvoelinten toimeksianto kattamaan neuvoston direktiivi 79/7/ETY, jotta tasa-arvoelimet voivat tarjota suojan sukupuoleen perustuvalta syrjinnältä julkisissa sosiaaliturvapalveluissa, ei saa heikentää työmarkkinaosapuolten asemaa tai valtuuksia, vaan sen avulla tulee päinvastoin tehostaa ja tukea niiden työtä.
4.1.4 ETSK kannattaa ehdotusta ottaa käyttöön oikeudellinen vaatimus, jonka mukaan tasa-arvoelimiin ei tule kohdistua ulkoista vaikutusta ja niille on varmistettava riittävät ja pysyvät henkilöstöresurssit sekä ammatilliset, tekniset ja taloudelliset resurssit, ja panee merkille tämän näkökohdan keskeisen merkityksen.
4.1.5 ETSK suhtautuu myönteisesti ehdotettuihin tasa-arvoelinten riippumattomuuden varmistaviin vahvoihin takeisiin.
Tämä on erittäin tärkeää, jotta tasa-arvoelimet kykenevät tarjoamaan riittävää tukea kansalaisille.
4.1.6 ETSK:n mielestä on erityisen tärkeää taata, että tasa-arvoelimillä on käytettävissään riittävät ja asianmukaiset henkilöstöresurssit sekä tekniset ja taloudelliset resurssit.
Ne ovat välttämättömiä varmistettaessa tasa-arvoelinten riippumattomuus ja niiden valmius suojella uhreja tehokkaasti ja ehkäistä syrjintää.
4.1.7 Euroopan komission ehdotuksessa edellytetään, että julkiset laitokset kuulevat ajoissa tasa-arvoelimiä ja ottavat niiden suositukset huomioon.
ETSK ehdottaa, että jäsenvaltiot velvoitetaan raportoimaan toimista, joita ne ovat toteuttaneet tasa-arvoelinten antamien suositusten johdosta, sekä näiden toimien tuloksista.
(12)
Ks.
ETSK:n lausunto ”Yhdenvertaisuuden parantaminen EU:ssa” (EUVL C 75, 28.2.2023, s. 56).